《赠友山二侄》
宋代·许必胜

闻道春来解问经，整衣矩步学趋庭。
雨余应惜阶前蚁，月落休趋案上萤。
自笑颠毛容我白，且留衰眼为伊青。
熟精文选吾家事，早向秋空试凤翎。

作者简介：许必胜，字希文，金坛（今属江苏）人。高宗绍兴十五年（一一四五）进士。官终知无为军巢县。按：《七十二峰足徵集》卷三作字克之，马迹山人，仕至显谟阁待制，忤时归里。《至顺镇江志》卷一八有传。今录诗十七首。